Statsstøtte

(Artikel 87-89 i traktaten om oprettelse af Det Europæiske Fællesskab)

Meddelelse fra Kommissionen i henhold til EF-traktatens artikel 88, stk. 2, til de øvrige medlemsstater og andre interesserede parter

Statsstøtte C 1/03 (ex N 708/01) - Lip Bremen - Tyskland

(2003/C 233/02)

(EØS-relevant tekst)

Ved nedenstående brev af 25. juli 2003 har Kommissionen meddelt Tyskland, at den har besluttet af afslutte procedure efter EF-traktatens artikel 88, stk. 2.

"Efter en gennemgang af de oplysninger, Kommissionen har modtaget fra de tyske myndigheder, har den besluttet at afslutte proceduren efter EF-traktatens artikel 88, stk. 2, med hensyn til visse dele af ovennævnte støtteforanstaltning.

1. SAGSFORLØB

Ordningen blev anmeldt den 8. oktober 2001 som led i den hurtige procedure. Ved brev af 14. november 2001, 15. februar, 29. maj og 10. oktober 2002 havde Kommissionen anmodet om supplerende oplysninger, som de tyske myndigheder fremsendte ved brev af 17. december 2001, 26. marts 2002 (registreret den efterfølgende dag) og 31. oktober 2002 (registreret samme dag).

Det fremgik af svarene fra de tyske myndigheder, at afsnittene i programmet vedrørende regionalstøtte og støtte til SMV ikke kræver godkendelse, da de hverken er omfattet af en allerede godkendt ordning (regional støtteordning Bremerhafen, del af støtte N 209/99, godkendt i Kommissionens brev D/105750 af 2. august 2000)(1) eller gennemføres i henhold til Kommissionens forordning (EF) nr. 70/2001 af 12. januar 2001 om anvendelse af EF-traktatens artikel 87 og 88 på statsstøtte til små og mellemstore virksomheder(2). Kommissionen skulle derfor blot undersøge, om de miljøforanstaltninger, der er gennemført som led i nærværende ordning, er i overensstemmelse med EF-rammebestemmelserne for statsstøtte til miljøbeskyttelse(3).

Ved brev af 31. oktober 2002, der blev registreret samme dag, besvarede de tyske myndigheder nogle spørgsmål fra Kommissionen og anførte, at de nu betragtede anmeldelsen som fuldstændig, da de ønskede supplerende oplysninger allerede var forelagt (se artikel 5, stk. 3, i Rådets forordning (EF) nr. 659/1999 af 22. marts 1999 om særlige regler for anvendelsen af EF-traktatens artikel 88(4)).

Kommissionen besluttede den 21. januar 2003 at indlede proceduren efter EF-traktatens artikel 88, stk. 2, da den stadig nærede tvivl om, hvorvidt de omhandlede bestemmelser var forenelige med EF-traktaten(5).

Ved brev af 20. februar 2003, der blev registreret samme dag, meddelte de tyske myndigheder, at de pågældende ordninger ville blive fjernet fra investeringsprogrammet og ikke blive erstattet af andre.

2. FORANSTALTNINGEN

De planlagte foranstaltninger beskrives nærmere i ovennævnte brev, hvorved Kommissionen har indledt proceduren efter EF-traktatens artikel 88, stk. 2.

3. VURDERING

Med tilbagetrækningen af den omhandlede ordning er undersøgelsen blevet overflødig.

4. KONKLUSION

Kommissionen har derfor besluttet at bringe proceduren efter EF-traktatens artikel 88, stk. 2, til ophør, da den ikke længere er nødvendig."

(1) EFT C 284 af 7.10.2000, s. 7.

(2) EFT L 10 af 13.1.2001, s. 33.

(3) EFT C 37 af 3.2.2001, s. 3.

(4) EFT L 83 af 27.3.1999, s. 1.

(5) EUT C 58 af 13.3.2003, s. 11.